CELEX: 32021D0149
Language: lv
Date: 2020-11-17 00:00:00
Title: Komisijas Lēmums (ES) 2021/149 (2020. gada 17. novembris) par valsts atbalstu SA.50707 2019/C (ex 2018/FC) – Spānija – Aviosabiedrības Air Nostrum flotes atjaunošana (izziņots ar dokumenta numuru C(2020) 7913) (Autentisks ir tikai teksts spāņu valodā) (Dokuments attiecas uz EEZ)

9.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 45/2
               
            
         KOMISIJAS LĒMUMS (ES) 2021/149
         (2020. gada 17. novembris)
         par valsts atbalstu SA.50707 2019/C (ex 2018/FC) – Spānija – Aviosabiedrības Air Nostrum flotes atjaunošana
         
            
               (izziņots ar dokumenta numuru C(2020) 7913)
            
         
         (Autentisks ir tikai teksts spāņu valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību un jo īpaši tā 108. panta 2. punkta pirmo daļu,
         tā kā:
         1.   PROCEDŪRA
         
         
                     1)
                  
                  
                     Komisija 2018. gada 26. februārī saņēma sūdzību no Ryanair par to, ka Valensijas reģionālā valdība ir piešķīrusi nelikumīgu valsts atbalstu Spānijas reģionālajai aviosabiedrībai Air Nostrum Líneas Aéreas del Mediterráneo SA (turpmāk tekstā – “Air Nostrum”) saistībā ar tās flotes atjaunošanu. Sūdzība tika reģistrēta ar valsts atbalsta lietas numuru SA.50707 (2018/FC).
                  
               
                     2)
                  
                  
                     Komisija 2018. gada 17. aprīlī informēja Spāniju par sūdzības saņemšanu attiecībā uz iespējamu valsts atbalsta piešķiršanu Air Nostrum. Spānija iesniedza pirmos apsvērumus 2018. gada 18. maijā. Komisija pieprasīja papildu informāciju divos 2018. gada 11. jūnijā un 2018. gada 3. oktobrī nosūtītos pieprasījumos, uz kuriem Spānija attiecīgi atbildēja 2018. gada 27. jūlijā un 2018. gada 27. decembrī. Komisija 2019. gada 8. aprīlī vaicāja Spānijai, vai atbalsts, kas piešķirts 2018. gadam, jau ticis izmaksāts. Valensijas reģionālā valdība savā 2019. gada 26. aprīļa vēstulē norādīja, ka iespējamais atbalsts nav ticis izmaksāts. Komisijas dienesti 2019. gada 2. jūlijā tikās ar trim Valensijas reģionālās valdības pārstāvjiem. Spānija 2019. gada 26. jūlijā iesniedza papildu informāciju par iespējamo atbalsta pasākumu.
                  
               
                     3)
                  
                  
                     Ar 2019. gada 28. oktobra lēmumu (turpmāk tekstā – “2019. gada lēmums par procedūras sākšanu”) Komisija nolēma uzsākt LESD 108. panta 2. punktā paredzēto oficiālo izmeklēšanas procedūru. Oficiālā izmeklēšanas procedūra tika reģistrēta ar lietas numuru SA.50707 (2019/C).
                  
               
                     4)
                  
                  
                     2019. gada lēmums par procedūras sākšanu tika publicēts Eiropas Savienības Oficiālajā Vēstnesī 2019. gada 20. decembrī (1). Komisija aicināja ieinteresētās personas sniegt apsvērumus par attiecīgo pasākumu viena mēneša laikā pēc lēmuma publicēšanas datuma.
                  
               
                     5)
                  
                  
                     Komisija 2019. gada 26. decembrī saņēma Spānijas apsvērumus par 2019. gada lēmumu par procedūras sākšanu. Komisija 2020. gada 13. janvārī un 2020. gada 3. februārī saņēma piezīmes no trešām personām, proti, Ryanair un Air Nostrum. Komisija 2020. gada 11. martā telefonsarunas laikā ar aviosabiedrības juridiskajiem pārstāvjiem sniedza Air Nostrum papildu informāciju par 2019. gada lēmumu par procedūras sākšanu. Spānija 2020. gada 30. aprīlī atbildēja uz Ryanair apsvērumiem.
                  
               
                     6)
                  
                  
                     Ar 2020. gada 31. jūlija vēstuli Air Nostrum informēja Valensijas reģionālo valdību par savu lēmumu atteikties no atbalsta savas flotes atjaunošanai. Spānija 2020. gada 7. augusta vēstulē informēja Komisijas dienestus par minēto atteikšanos un Spānijas iestāžu piekrišanu tai. Spānija savā 2020. gada 7. augusta vēstulē uzsvēra, ka atbalsts nekad nav ticis izmaksāts.
                  
               2.   PASĀKUMA APRAKSTS
         
         2.1.   Izmeklēšanas vēsture un labuma guvējs
         
         
                     7)
                  
                  
                     
                        Air Nostrum ir aviosabiedrība, kuras galvenā mītne atrodas Valensijā. Tās darbinieku skaits Valensijas apgabalā ir aptuveni 1 400, un tās gada apgrozījums pārsniedz 400 miljonus eiro. Air Nostrum ir ceturtais lielākais uzņēmums Valensijā un vadošais reģionālais civilās aviācijas uzņēmums Spānijā, kas darbojas ar nosaukumu Iberia Regional Air Nostrum.
                  
               
                     8)
                  
                  
                     2019. gadā gandrīz divas trešdaļas Air Nostrum flotes veidoja jaunākais gaisa kuģis Bombardier CRJ-1000. Laikposmā no 2009. līdz 2019. gadam Air Nostrum flote tika vairākkārt paplašināta, un tās sastāvs mainījās, galveno uzmanību vēršot vecāku modeļu gaisa kuģu (jo īpaši CRJ-200 un CRJ-900 modeļu) skaita samazināšanai un to aizstāšanai ar jaunākajiem gaisa kuģiem CRJ-1000. Pirmie divi CRJ-1000 modeļa gaisa kuģi Air Nostrum flotei tika pievienoti 2010. gadā. 2012. gada beigās flotē jau bija iekļauti desmit CRJ-1000 gaisa kuģi. 2016., 2017. un 2018. gadā Air Nostrum flotei tika pievienoti jauni CRJ-1000 gaisa kuģi.
                  
               2.2.   Iespējams valsts atbalsts Air Nostrum
            
         
         
                     9)
                  
                  
                     
                        Air Nostrum2017. gada 9. martā nosūtīja vēstuli Valensijas reģionālajai valdībai, informējot to par ieguldījumu plāniem flotes paplašināšanai un atjaunošanai un lūdzot finansiālu atbalstu jaunu un videi draudzīgāku gaisa kuģu iegādei. Air Nostrum iesniedza atbalsta pieteikumu neatmaksājamai dotācijai vērtībā līdz 15 miljoniem euro.
                  
               
                     10)
                  
                  
                     Valensijas reģionālā valdība nolēma finansiāli atbalstīt Air Nostrum flotes atjaunošanas programmu, piešķirot tiešu dotāciju līdz 9 miljoniem eiro desmit CRJ-1000 gaisa kuģu iegādei trīs gadu laikā (2018., 2019. un 2020. gadā). Saskaņā ar Spānijas sniegto informāciju Air Nostrum ieguldījumu plāni iekļaujas Valensijas reģionālās valdības darba kārtībā, lai stimulētu ekonomiku un uzlabotu ilgtspējīgu reģiona attīstību (2).
                  
               
                     11)
                  
                  
                     Atbalsts tika piešķirts 2018. un 2019. gadam. Valensijas reģionālā valdība 2018. un 2019. gada budžetā iekļāva subsīdiju pozīciju, kas paredz atbalstu Air Nostrum 3 miljonu eiro apmērā gadā. Sadarbības līgumi starp Valensijas reģionālos valdību un Air Nostrum (kā noteikts regulā par tiešajām subsīdijām ieguldījumiem) tika parakstīti 2018. gada 25 oktobrī un 2019. gada 31. maijā. Atbalsta maksājums par 2018. un 2019. gadu vēl nav veikts, kā to apstiprinājusi Valensijas reģionālā valdība (sk. 6. apsvērumu).
                  
               3.   ATBALSTA PASĀKUMA ATCELŠANA
         
         
                     12)
                  
                  
                     Ar 2020. gada 31. jūlija vēstuli Air Nostrum informēja Valensijas reģionālo valdību par tās plāniem atteikties no atbalsta Covid-19 pandēmijas radīto seku dēļ. Air Nostrum atteicās no atbalsta flotes atjaunošanai, ko Valensijas reģionālā valdība piešķīra saskaņā ar 2018. un 2019. gada sadarbības līgumiem starp Valensijas reģionālo valdību un Air Nostrum.
                  
               
                     13)
                  
                  
                     Ar 2020. gada 5. augusta lēmumu Valensijas reģionālā finanšu un ekonomikas modeļa ministrija apstiprināja Air Nostrum atteikšanos no atbalsta tās gaisa flotes atjaunošanai.
                  
               
                     14)
                  
                  
                     Ņemot vērā Air Nostrum atteikšanos no atbalsta 2020. gada 31. jūlijā, ko apstiprināja Valensijas reģionālā valdība, Spānija 2020. gada 7. augustā informēja Komisijas dienestus par atbalsta pasākuma atcelšanu un par to, ka atbalsta maksājums nav veikts (sk. 6. apsvērumu). Līdz ar to oficiālā izmeklēšanas procedūra, kas tika uzsākta attiecībā uz atbalsta pasākumu 9 miljonu eiro apmērā, ir zaudējusi priekšmetu.
                  
               4.   SECINĀJUMI
         
         
                     15)
                  
                  
                     Tā kā Air Nostrum2020. gada 31. jūlijā atteicās no atbalsta un Spānija atcēla atbalsta pasākumu, LESD 108. panta 2. punktā paredzētajai procedūrai vairs nav priekšmeta, un tā būtu jāizbeidz.
                  
               IR PIEŅĒMUSI ŠO LĒMUMU.
         
            1. pants
            Oficiālajai izmeklēšanas procedūrai, kas tika uzsākta 2019. gada 28. oktobrī saskaņā ar LESD 108. panta 2. punktu attiecībā uz atbalstu, ko Spānija piešķīra Air Nostrum, vairs nav priekšmeta, un tā ir izbeigta.
         
         
            2. pants
            Šis lēmums ir adresēts Spānijas Karalistei.
         
         
            Briselē, 2020. gada 17. novembrī
            
               
                  Komisijas vārdā –
               
               
                  Komisijas locekle
               
               Margrethe VESTAGER
            
         
         
            (1)  OV C 429, 20.12.2019., 4. lpp.
         
         
            (2)  Valensijas reģionālā finanšu un ekonomikas modeļa ministrija pieņēma “Rīcības plānu Valensijas ekonomikas modeļa pārveidei 2017.–2027. gadā” un stratēģisko dotāciju plānu 2018.–2020. gadam, kuru stratēģiskais mērķis ir veicināt pāreju uz ekonomikas modeli, kura pamatā ir zināšanas, inovācija un atvērtība ārējai pasaulei, ievērojot vides, ražošanas un sociālās ilgtspējas principus.